Territoriet Sentral-Australia (1927–1931)
Alice Springs-regionen
Landskap i Sentral-Australia
**Sentral-Australia** kan vise til et tidligere territorium, en nåværende region i Nordterritoriet i Australia, eller et ikke nærmere definert område rundt det geografiske sentrum av det australske fastland.

Territorium (1927-1931)
-----------------------

**Sentral-Australia** (engelsk: *Central Australia*) var et territorium i Australia fra 1927 til 1931. George Pearce, innenriksminister i Australias føderale regjering på 1920-tallet, mente at Nordterritoriet var for stort til å kunne styres på en tilfredsstillende måte. Så den 1. februar 1927 ble Nordterritoriet delt i to separate territorier, Nord-Australia og Sentral-Australia. Sentral-Australia hadde en stedlig representant fra regjeringen og sin egen administrasjon, basert ved *The Residency* i Alice Springs. Grensen mellom de to territoriene gikk langs 20°S. Den 12. juni 1931 ble imidlertid de to territoriene slått sammen, og fikk det gamle navnet Nordterritoriet.

Alice Springs-regionen
----------------------

**Alice Springs-regionen** (engelsk: *Alice Springs Region*), også kalt **Sentral-Australia**, er en av fem regioner i det nåværende Nordterritoriet. Området blir noen ganger også kalt **Centralia**, og innbyggerne *centralians*. Regionen ligger i den sørlige delen av Nordterritoriet, og strekker seg fra grensa mot Vest-Australia i vest til grensa mot Queensland i øst. Regionen har et areal på 546 046 km², og utgjør 40 prosent av Nordterritoriet.

Hovedbyen er Alice Springs, som ligger omtrent midt i regionen. En rekke mindre steder ligger i ørkenområdene rundt Alice Springs. Noen av disse, som Barrow Creek, er kvegstasjoner (rancher), men de aller fleste aboriginerbosetninger. Mens befolkningen i Alice Springs overveiende er anglo-keltiske australiere, så er rundt 40-45% av innbyggerne i regionen som helhet aboriginere.

Regionen består av følgende kommuner (*Local Government Areas*):

* Town of Alice Springs
* Central Desert Region
* MacDonnell Region
* Yulara

Regionen er svært tørr, med en gjennomsnittlig årsnedbør på 150 mm regn.

Australias geografiske sentrum
------------------------------

Uttrykket Sentral-Australia brukes også for å beskrive området rundt Australias geografiske sentrum. Noe offisielt definert senterpunkt for Australia finnes ikke, men konseptet har eksistert siden tidlig i den europeiske utforskningen av kontinentet. Central Mount Stuart, for eksempel, fikk sitt navn fordi det var antatt å befinne seg i Australias geografiske senter. Beregninger i nyere tid har gitt varierende resultater, men stort sett konkluderes det med et område mellom Alice Springs og grensa mot Sør-Australia.

Referanser
----------

1. ↑  «RESIDENT GOVERNORS.». *The\_Cairns\_Post (Queensland: 1909-1954)*. Cairns: National Library of Australia. 20. august 1926. s. 5. Besøkt 2. mai 2016.
2. ↑   Baillie, Jill (1990). *Struggling to achieve the vision splendid: the North Australia Commission, 1926/ 1930*. I: *Northern Perspective* 13 (2), s.23-32.
3. ↑  Laity, Julie J. (2009). *Deserts and Desert Environments*. John Wiley & Sons. s. 43, 45. ISBN 1444300741. Besøkt 6. mai 2016.
4. ↑  John McDouall Stuart (1865). *Explorations in Australia* (2 utg.). London: Saunders, Otley, and Co.
5. ↑  «Centre of Australia, States and Territories». *Education/Fab Facts*. Geoscience Australia. 2004. Arkivert fra originalen 8. januar 2006. Besøkt 6. mai 2016.

  


| * v
* d
* r
Australias delstater og territorier |
| --- |
| Delstater | New South Wales **·** Queensland **·** Sør-Australia **·** Tasmania **·** Vest-Australia **·** Victoria | Australias flagg |
| Interne territorier | Australian Capital Territory **·** Jervis Bay Territory **·** Nordterritoriet |
| Eksterne territorier | Ashmore og Cartierøyene **·** Australian Antarctic Territory **·** Christmasøya **·** Kokosøyene **·** Korallhavøyene **·** Heard- og McDonaldøyene **·** Norfolkøya |
| Tidligere territorier | Sentral-Australia (1927–1931) **·** Nord-Australia (1927–1931) **·** Papua (1906–1949) **·** Ny-Guinea (1920–1949) **·** Papua og Ny-Guinea (1949–1975) |
| ISO 3166-2:AU |

|  |  |
| --- | --- |
| Oppslagsverk/autoritetsdata | Encyclopædia Britannica
 |